Dilma Rousseff - prva žena na čelu Brazila
Kćerka useljenika iz Bugarske, za sedamdesetih je pripadala ljevičarskoj urbanoj gerili koja se borila protiv vojne hunte. 
Nova će se predsjednica vrlo brzo morati uhvatiti u koštac s brojnim izazovima, od kojih su najveći velika državna potrošnja te pad brazilskog izvoza. Brazil danas dobiva novog predsjednika, odnosno predsjednicu. To je Dilma Rousseff – prva žena na čelu najveće države u Latinskoj Americi. Na inauguraciji Dilme Rousseff bit će – među ostalim državnicima – nazočna i američka državna tajnica Hillary Clinton. Dilma Rousseff je iz iste stranke kao i dosadašnji, iznimno popularni i uspješni predsjednik, Luiz Lula da Silva. Nova će se predsjednica vrlo brzo morati uhvatiti u koštac s brojnim izazovima, od kojih su najveći velika državna potrošnja te pad brazilskog izvoza. Posljednjih osam godina bilo je iznimno uspješno razdoblje za brazilsku ekonomiju, a znatno je poboljšan i standard života najsiromašnijih slojeva. Procjenjuje se da je redove srednje klase pojačalo oko 30 milijuna Brazilaca. Dilma Rousseff je posljednjih godina bila predstojnica ureda predsjednika da Silve. Nova brazilska predsjednica inače ima zanimljivu biografiju – kćerka useljenika iz Bugarske, za sedamdesetih je pripadala ljevičarskoj urbanoj gerili koja se borila protiv vojne hunte. U zatvoru je provela tri godine, a s dolaskom demokracije pridružila se Radničkoj stranci kojoj pripada i dosadašnji predsjednik Lula da Silva.